กองทุนกสิกรไม่หวั่นมูดี้ส์หั่นเครดิตแบงก์นอก
บลจ.กสิกรไทย เผยมูดี้ส์หั่นเครดิตสถาบันการเงินทั่วโลก 15 แห่ง ไม่กระทบกองทุนเดิมและกองทุนใหม่เปิดขายสัปดาห์นี้
25 มิ.ย. 2555

บลจ.กสิกรไทย เผยมูดี้ส์หั่นเครดิตสถาบันการเงินทั่วโลก 15 แห่ง ไม่กระทบกองทุนเดิมและกองทุนใหม่เปิดขายสัปดาห์นี้
นายประเสริฐ  ขนบธรรมชัย รองกรรมการผู้จัดการ บริษัทหลักทรัพย์จัดการกองทุน (บลจ.) กสิกรไทย เปิดเผยว่า บริษัทเชื่อว่ามูดี้ส์ปรับลดอันดับความน่าเชื่อถือของสถาบันการเงิน 15 แห่งทั่วโลกจะไม่มีผลกระทบใดๆ ต่อการลงทุนในกองทุนตราสารหนี้ของบริษัททั้งกองทุนที่ได้เสนอขายไปแล้วและแผนการเสนอขายในอนาคต  โดยสัปดาห์นี้ยังเปิดขายกองทุนใหม่อีก 3 กองทุน ประมาณการผลตอบแทนที่ 2.70% - 3.20% ต่อปี 
“การปรับลดอันดับความน่าเชื่อถือไม่ได้กระทบตลาดมากนัก เนื่องจากตลาดคาดการณ์ไว้แล้ว รวมทั้งไม่มีผลกระทบต่อกองทุนตราสารหนี้ประเภทกำหนดอายุโครงการของบลจ.กสิกรไทยที่มีการลงทุนในตราสารของสถาบันการเงินที่ถูกลดเครดิต เนื่องจากการปรับลดอันดับความน่าเชื่อถือเป็นเพียงการคาดการณ์ว่าสถาบันการเงินที่มีการดำเนินธุรกิจที่เกี่ยวข้องกับตลาดทุนค่อนข้างมากอาจได้รับผลกระทบจากความผันผวนในตลาดตราสารหนี้ยุโรปและสินเชื่ออสังหาริมทรัพย์ในสหรัฐฯ   แต่ธนาคารเหล่านี้ได้ปรับเปลี่ยนธุรกิจให้รับมือกับความผันผวนที่เกิดขึ้นและยังไม่ได้มีการผิดนัดชำระหนี้จึงยังไม่มีผลกระทบใดๆ ในแง่ของอัตราผลตอบแทน”นายประเสริฐ กล่าว
สำหรับกองทุนตราสารหนี้ของบลจ. กสิกรไทยมีการถือครองตราสารของ Barclays Bank plc, Bank of America, N.A., UBS AG, Credit Suisse, BNP Paribas, Citibank N.A. และ HSBC Bank Plc ซึ่งถูกลดเครดิต อยู่ในพอร์ตการลงทุนของกองทุนเปิดเคตราสารหนี้ต่างประเทศ 7 ปี เอ (KFF7YA) กองทุนเปิดเค สมาร์ท เอฟทีดี 3 ปี เอ (KSFTD3YA)  กองทุนเปิดเค สมาร์ท ตราสารต่างประเทศ 1 ปี เอ (KSF1YA)  กองทุนเปิดเค สมาร์ท ซีแอลเอ็น 1 ปี เอ  (KSCLN1YA) และกองทุนเปิดเค โกลด์ ลิงค์ คอมเพล็กซ์ รีเทิร์น 1 ปี เอ (KGL1YA) ซึ่งมองว่าสถาบันการเงินเหล่านี้ยังมีความสามารถในการชำระหนี้สูงและสถานะทางการเงินที่แข็งแกร่ง อีกทั้งกองทุนมีการป้องกันความเสี่ยงจากอัตราแลกเปลี่ยนไว้เต็มจำนวน 
นายประเสริฐ กล่าวว่า ตั้งแต่วันที่ 26 มิ.ย.-2ก.ค.นี้ บริษัทเปิดขายกองทุนใหม่ 3 กองทุน ประกอบด้วยกองทุนเปิดเค คุ้มครองเงินต้น ตราสารหนี้ไทย 3 เดือน เอคิว (KPPTF3MAQ) ประมาณการผลตอบแทนที่ 2.70% ต่อปี  เน้นลงทุนในพันธบัตรรัฐบาล  กองทุนเปิดเค ตราสารหนี้  3 เดือน บีซี (KFI3MBC) โอกาสรับผลตอบแทนประมาณ 3.00% ต่อปี ลงทุนในตราสารหนี้ Banco BTG Pactual S.A. ประเทศบราซิล   ตราสารหนี้ Bank of East Asia  และเงินฝาก Standard Chartered ประเทศฮ่องกง   เงินฝาก Commercial Bank of Qatar  ประเทศกาตาร์ และพันธบัตรรัฐบาลไทย
กองทุนเปิดเค ตราสารหนี้ต่างประเทศ 6 เดือน ยู (KFF6MU) โอกาสรับผลตอบแทนประมาณ 3.20% ต่อปี ลงทุนในตราสารหนี้ Banco BTG Pactual S.A. ประเทศบราซิล ตราสารหนี้ Emirates NBD Bank สหรัฐอาหรับเอมิเรตส์  ตราสารหนี้ Bank of East Asia และเงินฝาก Standard Chartered Bank ประเทศฮ่องกง และเงินฝาก Commercial Bank of Qatar ประเทศกาตาร์